
Metafora, ca fenomen lingvistic, a fost studi-
ată tradiţional în cadrul semanticii lexicale, 
avându-se în vedere caracterul biplan al aces-
teia – denominativ şi conotativ. La etapa actu-
ală cercetările lingviştilor sunt orientate spre 
utilizarea metaforei conceptuale vs metafora 
cognitivă. Implicaţiile figurate în procesul 
comunicării vizează o problematică destul de 
complexă şi variată, unul dintre aspectele cele 
mai importante fiind structurarea limbajului 
metaforic. 
Comunicarea de faţă vizează două direcţii 
fundamentale: o tratare teoretică a noţiunii 
de metaforă conceptuală şi o analiză a exem-
plelor din perspectivă lingvistică şi cognitivă. 
Aceste două abordări se întregesc şi se argu-
mentează una pe alta.
Obiectivul de bază al comunicării este de a pre-
zenta şi a explicita structuri metaforice, având în 
componenţă metasememele, axate pe denumi-
rile organelor corpului uman. Dezvoltarea aces-
tei teme se va desfăşura într-o consecutivitate 
logică, examinându-se următoarele aspecte: a) 
apartenenţa termenilor metaforici la lexicul ana-
tomic; b) gruparea semantică unitară a metafo-
relor în jurul lexemului de bază şi c) frecvenţa în 
uz. 

Metafora este definită ca figură de stil, rezultată dintr-o comparație 
subînţeleasă prin substituirea cuvântului obiect de comparație cu cu-
vântul-imagine; p. gener. figură de stil. – Din lat. metaphora, it. metafora, 
fr. métaphore. La o taxonomie generală distingem metafore poetice, me-
tafore lingvistice şi metafore cognitive.
Depăşirea conceptului de metaforă ca apanaj al retoricii, ca ornament 
sau ca un simplu fapt de limbă şi orientarea definitivă spre obiectivism 
apare odată cu dezvoltarea cognitivismului, ai cărui reprezentanţi, 
Lakoff şi Johnson [4], redefinesc metafora ca instrument de bază în 
organizarea sistemului nostru conceptual, unde metafora are funcţie 
semnificantă şi cognitivă. Metafora devine deci o corespondenţă con-
ceptuală între structura unui model-sursă şi a unui model-ţintă, iar 
valoarea cognitivă a enunţului figurativ constă în faptul că el permite 
o reconsiderare a lumii sub alt aspect şi oferă lumi noi datorită reinter-
pretării unui domeniu prin termenii altui domeniu [3, p. 377].
Conform ipotezei lui Searle, creierul procesează o propoziţie cu meta-
fore în trei paşi, pentru a-i descifra sensul:
1. construieşte o interpretare literală a propoziţiei; 
2. dacă interpretarea literală are sens, se declară mulţumit; 
3. dacă interpretarea literală nu are sens sau este neadevărată, creierul 
caută o interpretare metaforică. 
Tendinţele moderne ale cognitivismului avansează teoria referinţei 
non-definiţionale, argumentând că nu există, de fapt, precizie lingvis-
tică, ci doar strategii raţionale pentru evitarea ambiguităţii referenţiale, 
care nu reflectă legile uzului lingvistic.
În limbajele specializate, metafora îndeplineşte funcţii distincte. În 
primul rând, la nivel lexical are o funcţie denominativă, fiind astfel ele-
mentul de bază al creaţiei terminologice. La nivelul textului, metafora 
este, mai ales, designativă, neavând o valoare stabilă, convenţionalizată. 
În cadrul textului aceasta joacă, din cauza transgresiunilor domeniu-
lui, un rol euristic, dublat de forţa argumentativă. Prin apropieri de tip 
analogic, permite o mai bună comprehensiune a unui concept teoretic.
În primul caz, metafora este chemată să completeze spaţiile albe din 
lista terminologică denominativă, iar în cel de-al doilea, se transfor-

mă în unul dintre parametrii care condiţionează interpretarea textuală. 
Parcursul interpretativ necesită funcţionarea unui mecanism complex, 
implicând diferite operaţiuni, precum identificarea disparităţii dintre 
domeniile angajate în transferul metaforic, recurenţa izotopiilor la di-
ferite niveluri, atribuirea semelor aferente cu ajutorul indicaţiilor con-
textuale. Toate aceste operaţiuni constituie o parte integrantă din com-
petenţa integrativă, capabilă să producă informaţia disponibilă pentru 
punerea în valoare a datelor referenţiale.
Metafora în ştiinţă este o metaforă „magistrală” [7 p. 66], a cărei meni-
re este de a informa (didactic), de a explica (traducând codul printr-o 
imagine familiară) şi de a convinge. În acest tip de discurs, metaforele 
au un caracter general şi convenţional, subordonat caracterului deno-
tativ al limbajului, spre deosebire de caracterul original, individual şi 
marcat conotativ al discursului poetic.
Cercetătoarea Doina Butiurcă susţine că mecanismul de conceptua-
lizare a termenilor fundamentali ai existenţei, care sunt, de cele mai 
multe ori, complecşi, abstracţi, insuficient clarificaţi, se face, de obi-
cei, prin echivalarea lor cu elemente ale universului familiar, de regulă, 
concrete. Modelele cognitive la care se ajunge se sprijină pe experienţe 
umane fundamentale [1, p. 516].
Termenii anatomici, prin definiţie entităţi concrete, au generat con-
strucţii metaforice care, pe parcursul evoluţiei limbii, s-au lexicalizat şi 
a căror valoare figurativă nu mai este percepută. Codificate sub forma 
unor sintagme, acestea sunt numite metafore lingvistice, în opoziţie cu 
metaforele poetice, şi se caracterizează prin sens autonom şi indepen-
denţă faţă de uzul contextual.
Elocvente în acest sens sunt metaforele identificate de Elena Slave în 
lucrarea Metafora în limba română la capitolul Omul [6, p. 70-72]: os – 
neam, viţă, schelet – schemă, plan, talie – nivel, grad, cap – conducător, 
faţă – aspect, figură – personalitate, mutră – fizionomie, mână – forţă, 
pumn – cantitate, frunte – persoană care se distinge, sprânceană – mu-
chie (de deal), ochi – pată de lumină, barbă – minciună, nas – miros 
dezvoltat, sân – centru, pântece, burtă – partea bombată a unor obiecte, 
buric – centru, talpă – sprijin, bază, creier – minte, fiere – amărăciune, 
nerv – parte principală, arteră – cale importantă de comunicaţie, sânge – 

neam, măduvă – esenţă, limbă – popor, neam. Ceea ce a făcut posibilă 
echivalenţa între termenul metaforizat şi cel metaforizant a fost supra-
punerea unor seme proprii ambilor termeni şi apoi transferul de seme 
necoincidente de la termenul metaforizant spre cel metaforizat, cu o 
doză de plusvaloare semantică. În cazul metaforei cognitive transferul 
se realizează între domenii la nivel lexematic.
Corecta folosire a expresiilor metaforice şi a locuţiunilor constituie, în 
opinia noastră, cea mai bună dovadă a cunoaşterii limbii de către stu-
denţii străini. O problemă importantă este cea a conservării lor, prin 
menţinerea în uz, prin cunoaşterea exactă a semnificaţiei lor. Această 
problemă este strâns legată de procesul de predare a limbii române ca 
limbă străină, pentru că adeseori, în absenţa unor clarificări semantice 
corecte, expresiile sunt utilizate defectuos, mai cu seamă din punct de 
vedere semantic şi stilistic. 
Isabelle Oliveira, în lucrarea Nature et fonctions de la métaphore dans 
la terminologie médicale. Étude comparée du français et du portugais [5], 
identifică cinci funcţii ale metaforei cognitive: denominativă, euristică, 
cognitivă, metalingvistică şi didactică. Autoarea afirmă că metafora cog-
nitivă este un instrument denominativ şi funcţional pentru percepţia şi 
comunicarea unor concepte dintr-un limbaj specializat. 
Suntem convinşi că studenţii străini pot obţine o reală competenţă 
lingvistică în acest sens, dacă vor percepe modul de disociere semică a 
termenilor metaforici, de unde derivă submodele conceptuale, pentru 
care propunem mai jos un exerciţiu de antrenament.
Am ales să facem unele comentarii în contextele ce conţin metafore 
cu baze termeni anatomici, destul de numeroase în limbă, urmând un 
model cognitiv, disociat din definiţia lexicografică a termenului anato-
mic. Din varietatea de exemple oferite de vocabularul limbii române, 
am ales lexemul limbă, pe care-l vom analiza din două perspective: le-
xicografică şi denominativă.
Definiţia lexicografică pentru termenul anatomic limba este următoa-
rea: „organ muscular, acoperit de mucoasă, situat în gură şi în faringe. 
Structura: limba este formată din două părţi, baza limbii în orofaringe 
(partea medie a faringelui, în fundul gurii) şi partea mobilă, din gură. 
Funcţii: limba este organul gustativ. Savoarea alimentelor este percepută 
Provided by Diacronia.ro for IP 156.146.59.32 (2023-07-14 17:01:17 UTC)
BDD-A20714 © 2014 Revista „Limba Română”
164 ROM ÂN Ă
mulţumită papilelor gustative situate pe faţa sa dorsală. Limba joacă, de 
asemenea, un rol în degluţie, împingând alimentele şi lichidele spre spa-
tele gurii, pentru a pătrunde în faringe. De altfel, după locul pe care limba 
îl ia în cavitatea bucală, ea joacă un rol esenţial în producerea sunetelor. 
Patologie: glositele, care fac limba roşie şi dureroasă, pot fi consecinţele 
unei infecţii a aparatului digestiv. Paraliziile limbii, sau glosoplegiile, nu 
afectează decât o singură parte şi antrenează tulburări de pronunţie şi o 
deviere a părţii paralizate. Tumorile benigne ale limbii sunt rare; tumori-
le maligne, mai frecvente” [2, p. 365]. Am evidenţiat conceptele în baza 
cărora s-a efectuat descrierea organului anatomic, ca mai apoi să putem 
delimita unele submodele conceptuale.
Pentru acest lexem am atestat în dicţionare 25 de nume date unor obiec-
te, instrumente etc. ce seamănă formal sau funcţional cu limba: limba 
clopotului, a orologiului, o limbă de pământ, limba de la încălţăminte etc., 
precum şi diverse compuse – denumiri de plante, peşti, copturi etc. 
Pornind de la definiţia lexicografică de mai sus, putem construi un an-
samblu de submodele conceptuale, pe care le exemplificăm prin ex-
presii:
Conceptul structură
Sem actualizat Expresie Semnificaţie
+ mobilitate A i se bate limba-n gură (ca calicii 
la pomană).
A-i merge cuiva limba ca o moară 
stricată (ori de vânt) sau A-i toca 
cuiva limba în gură.
A-şi bate limba (-n gură) de 
pomană sau A-şi toci limba.
a vorbi repede şi prost;
a vorbi repede, fără întrerupere;
a vorbi mult, fără a fi luat în 
seamă.
+ dimensiuni A scoate (sau a-i ieşi) limba de-un 
cot.
A avea limbă lungă sau a fi lung de 
limbă (sau limbă lungă).
A-şi scurta limba.
A scurta (sau a tăia, a lega) limba 
cuiva.
A avea limbă ascuţită.
A fi cu două limbi sau A avea mai 
multe limbi.
a) a-şi pierde respirația, a gâfâi; 
b) a munci mult, a fi foarte ostenit; 
a vorbi prea mult, a fi flecar; 
a vorbi mai puţin; 
a opri, a împiedica pe cineva să 
vorbească;
a fi tăios (sau răutăcios) în apreci-
eri;
a fi mincinos, prefăcut, făţarnic.

Conceptul plasare în organism
Sem actualizat Expresie Semnificaţie
+ interioritate A nu avea limbă în gură (sau 
de grăit).
a nu dori să vorbească.
+ exterioritate A(-i) scoate limba (cuiva, la 
cineva etc.).
a) a-şi manifesta dispreţul, batjocura, 
dezaprobarea etc. faţă de cineva;
b) a sfida sau a-i face în ciudă. 
Conceptul funcţie
Sem actualizat Expresie Semnificaţie
+ alimentare A (nu) pune (ceva) pe limbă. a (nu) gusta din ceva.
+ percepere 
gustativă
A fi cu limba (fagure) de miere.
A avea (sau a fi cu) piper pe 
limbă.
a vorbi cu blândeţe, prietenos; 
a fi ironic, răutăcios, caustic.
+ articulare 
vocală
A(-i) dezlega (sau a i se dezle-
ga cuiva) limba.
a face pe cineva sau a începe singur să 
vorbească, să se destăinuiască.
Conceptul capacitate de manevră
Sem actualizat Expresie Semnificaţie
+ manipulare A-şi înghiţi limba.
A-şi muşca limba.
A asuda sub limbă.
A-şi pune frâu limbii sau A-şi 
pune frâu la limbă.
a) a mânca cu mare poftă; b) a se 
abţine să spună ceva nepotrivit.
a se căi pentru cele spuse. Muşcă-ţi 
limba, se spune unei persoane care 
prezice ceva rău.
a) a se plânge că a muncit din greu, 
fără să fi făcut în realitate (mai) nimic.
a) a vorbi cumpătat, cu prudenţă; 
b) a se reţine de la vorbă, a tăcea.
Conceptul patologie
Sem actualizat Expresie Semnificaţie
+ tulburări de 
pronunţie
Frântură de limbă.
A avea (sau a fi) limbă lată.
A i se lega limba cuiva.
vorbire încâlcită; ext. frază încâlcită, 
alcătuită din cuvinte greu de rostit;
a nu putea rosti clar cuvintele.
a) a vorbi defectuos, din cauza unei 
malformaţii a aparatului fonator; 
b) a vorbi urât.
a) a nu mai putea vorbi;
b) a vorbi cu mare greutate. 

Astfel de submodele conceptuale pot fi identificate împreună cu stu-
denţii străini în toate situaţiile în care metaforele au ca bază termeni 
anatomici, în vederea antrenării competenţelor de vorbire în limba ro-
mână. 
Un aspect interesant al acestor exerciţii constă în regăsirea aceloraşi 
modele metaforice conceptuale în mai multe limbi, ceea ce susţine ide-
ea experienţei general-umane ca fundament al procesului obiectiv de 
metaforizare. Schemele conceptuale stabilite transgresează graniţele 
dintre limbi, actualizându-se, cu precădere, la nivelul metaforelor lexi-
calizate, care îşi dezvăluie originile metaforice doar la o analiză atentă, 
astfel, suntem îndreptăţiţi să le considerăm universalii ale metafori-
zării. Prin analogie cu sfera conceptuală din limba maternă, studenţii 
străini pot însuşi şi reţine mai uşor semnificaţia expresiilor din lim-
ba-ţintă, fundamentându-şi în acest fel competenţele lingvistice. 
Interesante pentru discuţia noastră sunt şi denumirile de plante 
medicinale de felul: limba-apei / broscariţă (Potamogeton natans); 
limba-bălţii (Alisma plantago aquatica); limba-boului (Anchusa offici-
nalis); limba-bălţilor (Plantago lanceolata); limba-cerbului / şarpelui 
(Dryopteris filixmas); limba-cucului (Botrychium lunaria); limba-mă-
rii (Iberis umbellata); limba-mielului (Borrago officinalis); limba-oii 
(Cirsium canum); limba-păsării (Anthericum ramosum); limba-peşte-
lui (Limonium vulgare); limba-soacrei (Opuntiaficus-indica); limba-
şarpelui (Ophioglossum vulgatum); limba-şopârlei (Falcaria sioides); 
limba-vrabiei (Thymelaea passerina) etc., deoarece studenţii trebuie 
să le identifice şi să le perceapă ca pe o noţiune integrală, cu o singură 
referinţă.
Considerăm că în limbajele specializate, în cazul nostru în limbajul 
medical, metafora şi-a depăşit rolul de figură de stil, accentuându-i-se 
funcţia cognitivă şi euristică. Metafora generatoare de structuri con-
ceptuale, ce poate să denumească entităţi din diferite domenii, devine 
un instrument terminologic, apt să fixeze concepte, fenomene şi idei.
O altă concluzie ce derivă din analiza efectuată este că, disociind seme-
le care vizează funcţia, structura şi locul organelor respective în corpul 
uman, putem reconstitui demersul metaforic iniţial, susţinut de meca-
nismul funcţionării metaforei. 

